Document ID: 32005D0467

KOMISSION PÄÄTÖS,
tehty 19 päivänä toukokuuta 2004,
valtiontuesta, jonka Belgia aikoo myöntää SIOEN Fibres SA:lle
(tiedoksiannettu numerolla K(2004) 1622)
(Ainoastaan hollannin- ja ranskankieliset tekstit ovat todistusvoimaiset)
(ETA:n kannalta merkityksellinen teksti)
(2005/467/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen ja erityisesti sen 88 artiklan 2 kohdan ensimmäisen alakohdan,
ottaa huomioon sopimuksen Euroopan talousalueesta ja erityisesti sen 62 artiklan 1 kohdan a alakohdan,
on mainittujen artiklojen mukaisesti kehottanut asianomaisia esittämään huomautuksensa (1) ja ottanut huomioon nämä huomautukset,
sekä katsoo seuraavaa:
I MENETTELY
(1)
Belgian viranomaiset ilmoittivat komissiolle 20 päivänä joulukuuta 2002 päivätyllä kirjeellä suunnitelmastaan myöntää tukea Sioen Fibres SA -yritykselle (jäljempänä ’SIOEN’) investointeihin, jotka yritys aikoi tehdä teollisuuskäyttöön tarkoitetun polyesterifilamenttilangan tuotantolaitokseen. Komissio pyysi Belgian viranomaisilta lisätietoja 12 päivänä helmikuuta 2002 päivätyllä kirjeellä, johon nämä vastasivat 11 päivänä maaliskuuta 2003 päivätyllä kirjeellä.
(2)
Komissio ilmoitti Belgialle 2 päivänä toukokuuta 2003 päivätyllä kirjeellä päätöksestään aloittaa EY:n perustamissopimuksen 88 artiklan 2 kohdassa tarkoitettu menettely, joka koskee kyseistä tukea.
(3)
Komission päätös menettelyn aloittamisesta on julkaistu Euroopan unionin virallisessa lehdessä (2). Komissio on kehottanut asianomaisia esittämään huomautuksensa tästä tuesta.
(4)
Komissio vastaanotti 8 päivänä heinäkuuta 2003 huomautuksia Belgialta. Comité international de la rayonne et des fibres synthétiques (CIRFS) esitti huomautuksia 10 päivänä heinäkuuta 2003 ja Association espagnole des producteurs de fibres chimiques (PROFIBRA) 15 päivänä heinäkuuta 2003. Huomautukset on toimitettu Belgialle, joka otti niihin kantaa 8 päivänä lokakuuta 2003. Belgian viranomaisten ja SIOEN-yrityksen edustajien kanssa pidettiin kokous 7 päivänä marraskuuta 2003. CIRFS suostui 27 päivänä marraskuuta 2003 siihen, että sen 10 päivänä heinäkuuta 2003 esittämiin huomautuksiin sisältyvistä tiedoista, jotka oli luokiteltu alun perin ehdottoman luottamuksellisiksi, osa asetettaisiin Belgian viranomaisten saataville. Tiedot lähetettiin Belgialle 1 päivänä joulukuuta 2003. Belgia esitti 19 päivänä tammikuuta 2004 niitä koskevia huomautuksia.
II YKSITYISKOHTAINEN KUVAUS
(5)
SIOEN on synteettikuitualalla toimiva suuryritys. Sen pääomasta 99,99 prosenttia on Sioen Industries SA:n omistuksessa. Sioen Industries SA:n liikevaihto vuonna 2001 oli 226,02 miljoonaa euroa ja henkilöstömäärä noin 3 900 henkilöä.
(6)
SIOENin ilmoituksen mukaan tukikelpoisen investoinnin määrä oli 19,46 miljoonaa euroa toukokuun 2001 ja kesäkuun 2003 välisenä aikana. Investoinnin tarkoituksena on teollisuuskäyttöön tarkoitettujen erikoislujien polyesterifilamenttilankojen (3) tuotantokapasiteetin laajentaminen. Kyseistä lankaa käytetään päällystetyissä kankaissa, joista valmistetaan kuorma-autojen peitteitä ja kuomuja, telttakankaita sekä ilmatyynyjä. Belgian mukaan yrityksen valmistamia lankoja ei käytetä tekstiilialalla (asusteiden ja mattojen valmistukseen). Investoinnilla on tarkoitus luoda 39 uutta työpaikkaa.
(7)
Yrityksen vuotuinen tuotantokapasiteetti nousee investoinnin myötä vuoden 2002 yhteensä 8 500 tonnista 14 850 tonniin vuodesta 2003 alkaen (4). Belgian mukaan laitteistoja ei voida mukauttaa ongelmitta ja alhaisin kustannuksin toisenlaisten kuitujen tuotantoon. Yrityksen toteutunut vuosituotanto vuonna 2002 oli 7 650 tonnia, ja nousi 13 543 tonniin vuonna 2003. Yrityksen koko tuotanto on tarkoitettu vertikaalisesti integroituneen Sioen Industries -konsernin käyttöön.
(8)
Ehdotettu 2,86 miljoonan euron tuki on myönnettävä hyväksytystä tukiohjelmasta (5), joka ei kuitenkaan kata synteettikuituteollisuudelle myönnettäviä tukia. Tukihakemus jätettiin Vallonian viranomaisille 18 päivänä toukokuuta 2001. Nämä hyväksyivät sen 29 päivänä elokuuta 2002 sillä ehdolla, että myös komissio hyväksyy tuen myöntämisen. Hainaut’n alueen suuryrityksiin yhteisön säännösten nojalla (perustamissopimuksen 87 artiklan 3 kohdan c alakohta) sovellettava tuen enimmäisintensiteetti on 17,5 prosenttia nettoavustusekvivalenttina ilmaistuna.
(9)
Markkinatilanne ja tuen kohteena olevan investoinnin vaikutus tuotantokapasiteettiin aiheuttivat sen, että komissio esitti tutkintamenettelyn aloittamista koskevassa päätöksessään epäilyjä siitä, oliko tuki synteettikuituteollisuudelle myönnettäviä tukia koskevassa säännöstössä (6) (jäljempänä ’säännöstö’) tuen yhteismarkkinoille soveltuvuudelle asetettujen perusteiden mukaista.
III ASIANOMAISTEN HUOMAUTUKSET
(10)
CIRFS:n huomautukset esitellään lyhyesti seuraavassa.
(11)
CIRFS huomauttaa, että synteettikuituteollisuus on erityisen herkkä valtiontuista aiheutuville kilpailun vääristymille. Jos tällä alalla, jolle myös teollisuuskäyttöön tarkoitettujen erikoislujien polyesterifilamenttilankojen tuotanto kuuluu, myönnettäviin valtiontukiin ei kohdisteta erittäin tiukkaa valvontaa, tuet voivat vaikuttaa kaupan edellytyksiin yhteisen edun kanssa ristiriitaisella tavalla.
(12)
Tarkasteltaessa kysymystä siitä, onko alalla rakenteellista tarjonnan vajausta, CIRFS toteaa, ettei Belgian viranomaisten laskelmista saada näyttöä tällaisesta vajauksesta, jos lähtökohdaksi otetaan vuotuiset keskiarvot ilmoitusta edeltävältä kahden vuoden jaksolta. Tämä olettamus on sopusoinnussa CIRFS:n toimittamien luottamuksellisten tietojen kanssa. Tiedot perustuvat sen jäsenten lausuntoihin ja muista kuin jäsenistä laadittuihin arvioihin. Kyseisten tietojen mukaan kapasiteetin käyttöaste kyseisellä alalla yhteisössä oli 91,45 prosenttia vuonna 2000, 88,06 prosenttia vuonna 2001 ja 88,23 prosenttia vuonna 2002.
(13)
Tukien vaikutuksesta markkinoihin CIRFS toteaa, että sekä SIOENin itsensä että koko alan tuotantokapasiteetti kasvaa huomattavasti tuen kohteena olevan SIOENin investoinnin myötä. CIRFS:n mukaan sen jäseniin kuuluvista tuottajista yksikään ei yllä tällä hetkellä tyydyttävään pääoman tuottoasteeseen ja myyntimääriin. Valtiontuilla olisi sen vuoksi erityisen haitallinen vaikutus tuottajien kilpailuasemaan. CIRFS huomauttaa lisäksi, että eräs SIOENin kanssa kilpaileva tuottaja on juuri onnistunut palauttamaan toimintansa tuottavaksi akordimenettelyn jälkeen, ja valtiontukien myöntämisellä kyseisen yrityksen kanssa kilpailevalle yritykselle voi olla erittäin kielteinen vaikutus yrityksen saneeraussuunnitelmaan. Jotkin yhteisön tuottajat ovat investoineet tähän toimintaan viiden viime vuoden aikana arviolta 59 miljoonaa euroa saamatta investointitukia, vaikka osa kyseisistä tuottajista on sijoittautunut tukialueille. CIRFS:n mukaan on lisäksi odotettavissa, että markkinoilla on edelleen tiukkaa kilpailua ja tuottomarginaalit pysyvät pieninä vielä useita vuosia paitsi yhteisön tuottajien välisen tiukan kilpailun vuoksi myös polkumyynnillä tuotujen tuotteiden vaikutuksesta.
(14)
PROFIBRAn huomautukset esitetään lyhyesti seuraavassa.
(15)
PROFIBRA ilmaisi 15 päivänä heinäkuuta 2003 päivätyssä kirjeessä huolestuneisuutensa SIOENin hyväksi myönnetystä tuesta. PROFIBRA katsoo, ettei SIOENin tukihakemusta voida hyväksyä minkään seikkojen perusteella. PROFIBRA toteaa, että SIOENin tavoitteleman kapasiteetin lisäyksen osuus sen nykyisestä kapasiteetista on 74,4 prosenttia ja Euroopan kokonaiskapasiteetista 3,5 prosenttia. Nykyisessä työllisyystilanteessa, maailmanlaajuisessa toimintaympäristössä ja Euroopassa vallitsevissa rajoituksettoman markkinoillepääsyn oloissa tukihakemusta ei voida perustella millään yrittäjyyteen tai talouteen liittyvillä loogisilla syillä. PROFIBRA kiistää myös tarjonnan vajausta koskevan väitteen vedoten siihen, että kapasiteetin käyttöaste oli 86,7 prosenttia vuonna 2000 ja 89,5 prosenttia vuonna 2001. PROFIBRA ottaa kirjeessään esille myös tuonnin huomattavan kasvun ja toteaa, että jos kyseisellä alalla toimiva yritys ei saavuta vähintään 85-90 prosentin käyttöastetta, sen toiminta on mitä todennäköisimmin tappiollista.
IV BELGIAN HUOMAUTUKSET
(16)
Huomautukset, jotka Belgia esitti tutkintamenettelyn aloittamista koskevassa komission päätöksessä esitetyistä epäilyistä ja kolmansien esittämistä huomautuksista, esitellään seuraavassa yhteenvedossa.
(17)
Belgia huomauttaa, että CIRFS ja PROFIBRA ovat teollisuuskäyttöön tarkoitettujen erikoislujien polyesterifilamenttilankojen suurimpia tuottajia edustavia ammattijärjestöjä eikä SIOEN ole niistä kummankaan jäsen. Belgia epäilee kyseisten ammattijärjestöjen huomautusten puolueettomuutta. Se katsoo huomautusten olevan perusteettomia, epätäsmällisiä ja epämääräisiä. Belgia pyytää komissiota suhtautumaan kyseisiin huomautuksiin varauksella erityisesti siksi, että kyseisistä markkinoista ei ole saatavilla virallisia tilastotietoja.
(18)
Tarjonnan rakenteellisen vajauksen osalta Belgia huomauttaa, ettei erikoislujista polyesterifilamenttilangoista ole myöskään saatavilla virallisia tilastotietoja. SIOEN on koonnut markkinoiden suurimmilta tuottajilta tietoja tuotantokapasiteetista ja kulutuksesta laatiakseen mahdollisimman osuvan arvion kapasiteetin käyttöasteesta. Belgia arvioi näiden jo ennen tämän asian käsittelyn alkamista toimitettujen tietojen perusteella erikoislujien polyesterifilamenttilankojen tuotantokapasiteetin käyttöasteeksi yli 90 prosenttia. Belgian viranomaiset päättelevät, että alalla oli vuosina 2000-2002 rakenteellista tarjonnan vajausta. Monet asiantuntijat vahvistavat tämän päätelmän.
(19)
SIOENin mukaan sen tuottamista langoista saadaan erittäin suuri lisäarvo. Lisäksi hintataso kyseisillä markkinoilla on ollut suhteellisen vakaa vuodesta 1999. Yritys kiistää myös CIRFS:n väitteet, joiden mukaan tuottomarginaaleihin kyseisellä alalla kohdistuu voimakasta painetta. SIOENin mukaan CIRFS:n jäsenet toimivat erikoislujien polyesterifilamenttilankojen markkinoita heikommin tuottavilla markkinoilla ja SIOENin saavuttamat hyvät tulokset ovat seurausta sen mittavasta T&K-toiminnasta, jonka painopistealueena on tuotteiden laadun jatkuva parantaminen, ja toimimisesta erittäin tuottavilla markkinasegmenteillä.
(20)
Belgia katsoo, että SIOENin tuotantokapasiteetin lisäys noudattaa säännöstöä. Määrittääkseen, onko kapasiteetin muutos merkittävä, komission olisi kyseisen säännöstön mukaan otettava huomioon monia eri seikkoja.
(21)
Belgia toteaa, että SIOENin tuotantokapasiteetin lisäyksen myötä syntyvä lisätuotanto käytetään kokonaisuudessaan konsernin sisällä. SIOENin tuotanto ei vaikuta missään määrin hintoihin eikä erikoislujien polyesterifilamenttilankojen muiden tuottajien tuottomarginaaleihin.
(22)
Tuki on tarkoitus myöntää huipputeknologiaa koskevaan investointihankkeeseen, jonka ansiosta SIOEN voi toimittaa konsernin sisällä ominaisuuksiltaan erityisen poikkeuksellista tuotetta. Tätä konsernin sisällä kehitettyä, jatkuvan kehitystyön kohteena olevaa polyesterilankaa ei ole saatavilla markkinoilla. SIOENin kapasiteetin lisäystä voidaan sen vuoksi perustella sen vertikaalisella integroitumisella ja sillä, että kyseinen tuotanto käytetään kokonaisuudessaan SIOENin emokonsernin sisällä.
(23)
Belgia korostaa, että 3,5 prosentin kapasiteetin lisäystä ei voida pitää huomattavana suhteessa Euroopan markkinoihin. Kyse on alle 5 prosentin lisäyksestä, jota komissio ei katsonut huomattavaksi vuonna 1999 tekemässään SIOEN-yritystä koskevassa päätöksessä (7). Jos komissio päättäisi tarkasteltavana olevassa tapauksessa arvioida kapasiteetin lisäystä yrityksen tasolla eikä suhteessa Euroopan markkinoihin, sen toiminta olisi ristiriidassa vuonna 1999 tehdyn päätöksen kanssa.
(24)
Belgia korostaa myös, että kapasiteetin lisäyksen tarkastelu yrityksen tasolla syrjisi pientuottajia, sillä kapasiteetin lisäys johtaa suhteellisesti alhaisempaan kasvuasteeseen suuryrityksessä, jonka tuotantokapasiteetti on jo valmiiksi suuri.
V ARVIOINTI TUESTA
1. Onko kyse valtiontuesta?
(25)
Perustamissopimuksen 87 artiklan 1 kohdassa todetaan, että jollei perustamissopimuksessa toisin määrätä, tuki, joka vääristää tai uhkaa vääristää kilpailua suosimalla jotakin yritystä tai tuotannonalaa, ei sovellu yhteismarkkinoille, siltä osin kuin se vaikuttaa jäsenvaltioiden väliseen kauppaan.
(26)
Tuki, jonka Belgia aikoo myöntää SIOENin hyväksi, koostuu valtion varoin rahoitettavasta avustuksesta. Yritys saa tuen ansiosta mahdollisuuden toteuttaa investoinnin joutumatta maksamaan kaikkia investointikustannuksia. SIOEN toimii alalla, jolla käydään vilkasta kauppaa jäsenvaltioiden välillä ja jolla kilpailuolosuhteet ovat vaikeat, mistä on osoituksena 31 päivään joulukuuta 2002 voimassa ollut alakohtainen säännöstö (8). SIOENin hyväksi suunniteltu tuki on sen vuoksi katsottava perustamissopimuksen 87 artiklan 1 kohdassa tarkoitetuksi tueksi.
2. Tuen soveltuvuus yhteismarkkinoille
(27)
Perustamissopimuksen 87 artiklan 2 kohdassa on luettelo tukimuodoista, jotka ovat perustamissopimuksen mukaisia. Suunnitellun tuen luonteen ja tarkoituksen sekä yrityksen maantieteellisen sijaintipaikan vuoksi kyseisen kohdan a, b ja c alakohtaa ei voida soveltaa tähän tukihankkeeseen. Kyseisen artiklan 3 kohdassa määritellään tuet, joiden voidaan katsoa soveltuvan yhteismarkkinoille. Komissio toteaa, että hanke koskee Mouscronissa sijaitsevaa Blanc Ballot’n aluetta (Hainaut’n alue), joka on perustamissopimuksen 87 artiklan 3 kohdan c alakohdan mukainen tukialue. Suuryrityksille myönnettävien tukien enimmäisintensiteetti kyseisellä alueella on 17,5 prosenttia nettoavustusekvivalenttina ilmaistuna. Belgia aikoo hyväksyä tuki-intensiteetin, joka on 50 prosenttia aluetukiin sovellettavasta enimmäisintensiteetistä.
(28)
Tukien myöntämiseen synteettikuitujen tuottajille sovellettavista edellytyksistä on vuodesta 1977 säädetty säännöstössä, jonka nimikettä ja soveltamisalaa on muutettu useaan otteeseen, viimeksi vuonna 1996 (9). Säännöstön voimassaolo päättyi 1 päivänä tammikuuta 2003, jonka jälkeen synteettikuituteollisuudelle myönnettävää tukea ei voida enää hyväksyä (10). Komission tiedonannon ”Monialaiset puitteet alueellisesta tuesta suurille investointihankkeille” (11) 39 kohdan viimeisessä virkkeessä todetaan kuitenkin, että ”ilmoitukset, jotka on kirjattu komissiossa ennen 1 päivää tammikuuta 2003 […] synteettikuitualalle, tarkastetaan ilmoitusten tekoaikana voimassa olleiden perusteiden mukaan”. Koska tarkasteltavana olevasta tuesta on ilmoitettu 20 päivänä joulukuuta 2002, se on arvioitava mainitun säännöstön mukaan.
(29)
Riippumatta tuen muodosta tai siitä, onko komissio hyväksynyt kyseisen tukiohjelman, säännöstössä kehotetaan ilmoittamaan komissiolle kaikista ehdotuksista myöntää synteettikuitujen tuottajille tukia, jotka eivät vastaa vähämerkityksistä tukea koskevia perusteita ja jotka katsotaan suoraksi tueksi seuraaville toimille:
-
polyesteriin, polyamidiin, akryyliin tai polypropyleeniin perustuvien kuitujen ja lankojen yleistyyppien valmistaminen suulakepuristuksella ja/tai teksturoinnilla niiden loppukäytöstä riippumatta,
-
polymerisaatio (mukaan lukien polykondensaatio) sen ollessa integroitu suulakepuristuksessa käytettyjen koneiden osalta,
-
mikä tahansa teollinen prosessi, joka liittyy mahdollisen tuensaajan tai muun sen kanssa samaan konserniin kuuluvan yrityksen nykyiseen asennettuun suulakepuristus-/teksturointikapasiteettiin ja joka kyseisessä liiketoiminnassa on tavallisesti integroitu kyseiseen kapasiteettiin käytettyjen koneiden osalta.
(30)
Suunnitellulla tuella on tarkoitus tukea säännöstön soveltamisalaan kuuluvien synteettikuitujen tuotantoa eli suulakepuristuksella valmistetun, teollisuuskäyttöön tarkoitetun polyesterilangan uuden tuotantokapasiteetin asentamista. Tuesta on annettu ilmoitus komissiolle.
(31)
Säännöstössä ilmoitetaan perusteet, joita komissio soveltaa tutkiessaan valvonnan piiriin kuuluvia hankkeita. Säännöstössä todetaan erityisesti, että suunniteltujen tukien soveltuvuutta yhteismarkkinoille on tarkasteltava pääasiassa arvioimalla niiden vaikutusta merkityksellisiin tuotemarkkinoihin eli niihin kuitu- tai lankamarkkinoihin, joilla harjoitettavaa tuotantoa kyseisillä tuilla aiotaan tukea. Säännöstön mukaan suuryrityksille eli muille kuin pienille ja keskisuurille yrityksille myönnettävät investointituet voidaan hyväksyä 50 prosentin enimmäisintensiteettiin asti vain siinä tapauksessa, että alan tuotantokapasiteetti vähenee huomattavasti tuen myötä tai kyseisille tuotemarkkinoille on ominaista tarjonnan rakenteellinen vajaus eikä alan kapasiteetti lisäänny merkittävästi tuen vaikutuksesta. SIOEN on suuryritys, sillä sen emokonsernin henkilöstömäärä on yli 250 ja liikevaihto yli 40 miljoonaa euroa (12).
(32)
Komissio katsoo, että kapasiteetin lisäystä on arvioitava yrityksen tasolla. Tukea saavaan hankkeeseen liittyvien kapasiteettimuutosten arvioinnissa onkin vertailtava tuensaajan kapasiteettia ennen tuen myöntämistä ja sen jälkeen (lisäämällä kapasiteettiin hankkeesta johtuva kapasiteetin lisäys ja vähentämällä siitä käytöstä poistettu kapasiteetti).
(33)
Belgia viittasi huomautuksissaan 28 päivänä heinäkuuta 1999 tehtyyn komission päätökseen (13), jossa komissio ei vastustanut SIOENin hyväksi myönnettyä tukea. Belgian mukaan kyseisessä tapauksessa SIOENin kapasiteetin lisäystä arvioitiin suhteessa markkinoiden kokonaiskapasiteettiin eikä todettua 5 prosentin lisäystä katsottu merkittäväksi. Komissio katsoo kuitenkin, että silloinen tilanne oli täysin poikkeuksellinen ja eroaa nyt käsiteltävästä tilanteesta siinä, että tuolloin yrityksellä ei ollut ennen investointia lainkaan suulakepuristuskapasiteettia. Uuden kapasiteetin arvioiminen suhteessa markkinoiden kokonaiskapasiteettiin oli tuolloin perusteltua siksi, että SIOEN oli markkinoille tullut uusi yritys, jolla ei ollut lainkaan kyseisen tuotteen tuotantoon tarvittavaa kapasiteettia. Jos komissio olisi arvioinut tuotantokapasiteetin yrityksen tasolla, kaikki uuden tulokkaan käyttöön ottama uusi kapasiteetti olisi määritelmän mukaan johtanut huomattavaan kapasiteetin lisäykseen. Kyseinen lähestymistapa olisi syrjinyt markkinoille tulevia uusia yrityksiä. SIOEN on nykyisin vakiintunut tuottaja, jolla on jo valmiiksi tuotantokapasiteettia. Komission vakiintuneesta käytännöstä poikkeamiseen ei sen vuoksi ole nyt mitään syytä, ja tuotantokapasiteetin arviointi on sen mukaisesti toteutettava yrityksen tasolla.
(34)
Belgian väitteestä, jonka mukaan kapasiteetin lisäystä rakenteellisen tarjonnan vajauksen tilanteessa olisi arvioitava suhteessa markkinoiden kokonaiskapasiteettiin, komissio toteaa, että kapasiteettia koskevia toimenpiteitä ei jaotella säännöstössä sen mukaan, onko markkinoilla rakenteellista tarjonnan vajausta vai ei. Säännöstössä asetetaan joustavampia ehtoja rakenteellisen tarjonnan vajauksen varalta, sillä siinä ei vaadita, että suuryrityksille myönnettävän tuen on johdettava ”kapasiteetin huomattavaan vähenemiseen” vaan että tuki ei saa johtaa ”kapasiteetin huomattavaan kasvuun”. Säännöstössä ei kuitenkaan määrätä, että rakenteellisen tarjonnan vajauksen tilanteessa kapasiteetin kasvua ei tulisi mitata yrityksen tasolla vaan suhteessa markkinoiden kokonaiskapasiteettiin. Onkin pääteltävä, että tuki ei missään tapauksessa saa johtaa kapasiteetin huomattavaan lisäykseen. Sillä, onko markkinoilla rakenteellista tarjonnan vajausta vai ei, ei ole vaikutusta tähän päätelmään.
(35)
Belgia ilmoitti komissiolle menettelyn aloittamisen jälkeen koneiden valmistajalta saamiensa asiakirjojen perusteella, että erikoiskoneita ei voida mukauttaa ongelmitta erityyppisten kuitujen tuotantoon. Komissio hyväksyi tällä perusteella kapasiteetin mittaamisessa käytetyn menetelmän. Belgian mukaan yrityksen vuotuinen teollisuuskäyttöön tarkoitetun polyesterifilamenttilangan tuotantokapasiteetti nousee investoinnin myötä vuoden 2002 yhteensä 8 500 tonnista 14 850 tonniin vuodesta 2003 alkaen (jos keskimääräinen desitex-arvo on 1 100 dtex), mikä merkitsee yrityksen tasolla kapasiteetin huomattavaa, noin 75 prosentin lisäystä.
(36)
Koska SIOENin kapasiteetti kasvaa huomattavasti, komissio katsoo, ettei tarkasteltavana olevassa tapauksessa ole tarpeen tehdä päätelmiä siitä, onko markkinoilla rakenteellista vajausta.
(37)
Komissio ei hyväksy SIOENin väitettä, että koska kapasiteetin lisäyksestä syntyvä tuotanto käytetään kokonaisuudessaan konsernin sisällä, se ei vaikuta lainkaan hintoihin eikä muiden teollisuuskäyttöön tarkoitetun polyesterifilamenttilangan tuottajien tuottomarginaaleihin. Vaikka koko lisätuotanto käytettäisiin vertikaalisesti integroituneen SIOEN-konsernin sisällä, on silti mahdollista, kuten asianomaisten kolmansien huomautuksissa korostetaan, että myös ulkopuoliset tuottajat toimittavat kyseistä lankaa konsernille.
(38)
Komissio katsoo, että koska suunnitellun tuen kohteena oleva investointi johtaa kapasiteetin huomattavaan lisäykseen, tuki ei täytä säännöstössä asetettuja keskeisiä perusteita sille, että sen voitaisiin katsoa soveltuvan yhteismarkkinoille. Kahden muun säännöstössä määritetyn perusteen (tilanne kyseisillä tuotemarkkinoilla ja tuotteen innovatiivinen luonne) täyttymistä ei sen vuoksi ole tarpeen arvioida. Komissio toteaa joka tapauksessa, ettei rakenteellisesta tarjonnan vajauksesta kyseisillä tuotemarkkinoilla ole selkeää näyttöä tarkasteltaessa kolmansien (CIRFS ja PROFIBRA) toimittamia tietoja yhteisön kapasiteettitilanteesta ja Belgian alkuperäisessä ilmoituksessa antamia tilannetietoja ilmoitusta edeltävän kahden vuoden jaksolta (jolloin kapasiteetin käyttöaste oli alle 90 prosenttia).
(39)
Tarkasteltavana olevaan tukeen ei voida soveltaa perustamissopimuksen 87 artiklan 3 kohdan poikkeuksia. Investointi ei koske perustamissopimuksen 87 artiklan 3 kohdan a alakohdan soveltamisalaan kuuluvaa aluetta. On myös ilmeistä, ettei tuen tarkoituksena ole perustamissopimuksen 87 artiklan 3 kohdan b alakohdan mukaisesti edistää Euroopan yhteistä etua koskevaa tärkeää hanketta eikä poistaa jäsenvaltion taloudessa olevaa vakavaa häiriötä. Belgian viranomaiset eivät myöskään ole väittäneet eikä komissio ole havainnut, että tuella voisi olla muu perustamissopimuksen 87 artiklan 3 kohdan c tai d alakohdassa tarkoitettu horisontaalinen tai alakohtainen tavoite,
ON TEHNYT TÄMÄN PÄÄTÖKSEN:
1 artikla
Yhteensä 2,86 miljoonan euron valtiontuki, jonka Belgia aikoo myöntää SIOEN Fibres SA:lle, ei sovellu yhteismarkkinoille.
Tämän vuoksi tukea ei saa myöntää.
2 artikla
Belgian on ilmoitettava komissiolle kahden kuukauden kuluessa tämän päätöksen tiedoksiantamisesta sen noudattamiseksi toteuttamansa toimenpiteet.
3 artikla
Tämä päätös on osoitettu Belgian kuningaskunnalle.
Tehty Brysselissä 19 päivänä toukokuuta 2004.

Labels: 1
19
4
18